Document ID: 32000R1529

Κανονισμός (ΕΚ) αριθ. 1529/2000 της Επιτροπής
της 13ης Ιουλίου 2000
για τον καθορισμό του καταλόγου των διαφόρων ποικιλιών της Cannabis sativa L. που είναι επιλέξιμες για ενίσχυση κατά την έννοια του κανονισμού (ΕΟΚ) αριθ. 2358/71 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2358/71 του Συμβουλίου, της 26ης Οκτωβρίου 1971, περί κοινής οργανώσεως αγοράς στον τομέα των σπόρων προς σπορά(1), όπως τροποποιήθηκε τελευταία από τον κανονισμό (ΕΚ) αριθ. 1405/1999(2), και ιδίως το άρθρο 3 παράγραφος 6,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2358/71 στο παράρτημα Ι, θεωρεί την Cannabis sativa L. μεταξύ των προϊόντων στα οποία μπορεί να χορηγηθεί ενίσχυση στην παραγωγή των βασικών σπόρων ή πιστοποιημένων σπόρων.
(2) Το άρθρο 3,, παράγραφος 1 του κανονισμού (ΕΟΚ) αριθ. 619/71 του Συμβουλίου, της 22ας Μαρτίου 1971, για τον καθορισμό των γενικών κανόνων χορήγησης της ενίσχυσης για το λίνο και την κάνναβη(3), όπως τροποποιήθηκε τελευταία από τον κανονισμό (ΕΚ) αριθ. 1420/98(4), θεσπίζει ότι η ενίσχυση στην παραγωγή χορηγείται μόνο για την κάνναβη που συγκομίζεται μετά το σχηματισμό των σπόρων και παράγεται από πιστοποιημένους σπόρους των ποικιλιών που απαριθμούνται σε κατάλογο που θα καθοριστεί σύμφωνα με τη διαδικασία που προβλέπεται στο άρθρο 12 του κανονισμού (ΕΟΚ) αριθ. 1308/70 του Συμβουλίου, της 29ης Ιουνίου 1970, περί κοινής οργανώσεως αγοράς στον τομέα του λίνου και της κάνναβης(5), όπως τροποποιήθηκε τελευταία από τον κανονισμό (ΕΚ) αριθ. 2702/1999(6). Για τη χορήγηση της ενίσχυσης στην παραγωγή της κάνναβης για τις περιόδους 1998/99 έως 2000/01, το Συμβούλιο έχει προσδιορίσει ότι στον κατάλογο αυτό αναγράφονται μόνο οι ποικιλίες για τις οποίες έχει διαπιστωθεί ποσοστό της THC που δεν υπερβαίνει το 0,31 % και, για τις επόμενες περιόδους εμπορίας που δεν υπερβαίνει το 0,2 %.
(3) Το παράρτημα Ι του κανονισμού (ΕΟΚ) αριθ. 2358/71 αναφέρεται σε ποικιλίες της Cannabis sativa L. με περιεκτικότητα σε τετραϋδροκανναβινόλη που δεν υπερβαίνει το 0,3 %ο για την περίοδο εμπορίας 2000/01 και το 0,2 % για τις επόμενες περιόδους εμπορίας.
(4) Για να διασφαλιστεί ομοιόμορφη εφαρμογή σε όλη την Κοινότητα των λεπτομερειών χορήγησης της ενίσχυσης, πρέπει να καθοριστεί κατάλογος των διαφόρων ποικιλιών της Cannabis sativa που είναι επιλέξιμες για ενίσχυση κατά την έννοια του άρθρου 3 παράγραφος 6 του κανονισμού (ΕΟΚ) αριθ. 2358/71 και, για το σκοπό αυτό, πρέπει να ληφθεί ο κατάλογος που βρίσκεται στο παράρτημα Β του κανονισμού (ΕΟΚ) αριθ. 1164/89 της Επιτροπής, της 28ης Απριλίου 1989, για τις λεπτομέρειες εφαρμογής σχετικά με την ενίσχυση για τον κλωστικό λίνο και την κανναβη(7), όπως τροποποιήθηκε τελευταία από τον κανονισμό (ΕΚ) αριθ. 1313/2000(8).
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σπόρων προς σπορά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ποικιλίες της Cannabis sativa L. που είναι επιλέξιμες για ενίσχυση κατά τη έννοια του άρθρου 3 παράγραφος 6 του κανονισμού (ΕΟΚ) αριθ. 2358/71 καθορίζονται στο παράρτημα Β του κανονισμού (ΕΟΚ) αριθ. 1164/89.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουλίου 2000.

Labels: 17
19